**Családi Portaprogram-Szociális földprogram**

**1. Ügyleírás:**

Hajdúhadház Város Önkormányzata Képviselő-testülete ahelyi Családi Portaprogram-Szociális földprogramról a 25/2020.(XI.05.) önkormányzati rendeletében rendelkezett.

Hajdúhadház Város Önkormányzata a szociálisan rászoruló személyek részére természetbeni ellátásként Családi portaprogram-szociális földprogramot indít. **A Családi Portaprogram-Szociális földprogram célja**, hogy elősegítse a szociálisan hátrányos helyzetű, rászoruló emberek, családok konyhakertjeinek megművelését, hozzájáruljon a kisállattartási gyakorlat megerősítéséhez, ezáltal az érintett személyek, családok megélhetésének elősegítéséhez, életminőségének javulásához, az önellátás alapjainak megszilárdulásához, önálló egzisztenciateremtési esélyeinek növeléséhez.

A Családi Portaprogram-Szociális földprogrammal kapcsolatos hatáskört a polgármester gyakorolja, aki döntésre jogosult az ellátás megállapítása és megszüntetése, valamint a Családi Portaprogram-szociális földprogramban való részvétel iránti kérelem elutasítása vonatkozásában.

**A Családi Portaprogram-Szociális földprogramban az a személy vehet részt:**

a) akinek legalább egy éve bejelentett lakóhelye vagy tartózkodási helye van Hajdúhadházon, és legalább 100 m2-es konyhakerti növénytermesztésre alkalmas területtel és állattartásra alkalmas feltételekkel és udvarral rendelkezik **és**

b) egészségkárosodási és gyermekfelügyeleti támogatásban **vagy**

c) foglalkoztatást helyettesítő támogatásban, **vagy**

d) rendszeres gyermekvédelmi kedvezményben részesül **vagy**

e) olyan megváltozott munkaképességű, akinek egészségügyi állapota a programban való részvételét lehetővé teszi **vagy**

f) azon nyugdíjszerű ellátásban részesülő személy, akinek családjában az egy főre jutó havi nettó jövedelem nem haladja meg az öregségi nyugdíj mindenkori legkisebb összegének 400%-át (2025. évben: 114.000,- Ft-ot) **vagy**

g) álláskeresési járadékban vagy nyugdíj előtti álláskeresési segélyben részesül **vagy**

h) közfoglalkoztatott **vagy**

i) olyan szociálisan rászoruló személy, akinek a családjában az egy főre jutó havi nettó jövedelem nem haladja meg az öregségi nyugdíj mindenkori legkisebb összegének hatszorosát (2025. évben a 171.000,- Ft-ot).

A Családi Portaprogram-Szociális földprogramban a közös háztartásban élő személyek közül egy személy vehet részt.

A Családi Portaprogram-Szociális földprogramban részt vevők önkéntes alapon, megállapodás megkötésével vállalhatják a részvételt.

A részvételi kérelem abban az esetben utasítható el, ha:

a) a kérelmező nem felel meg a fenti feltételeknek,

b) a Családi Portaprogram-Szociális földprogram végrehajtásához rendelkezésre álló pénzügyi fedezet már nem ad lehetőséget a kérelem teljesítésére.

A Családi Portaprogram-Szociális földprogramban való részvételi szándékot tartalmazó **kérelmet tárgyév március 20. napjáig** **a Hajdúhadházi Polgármesteri Hivatalhoz lehet benyújtani.**

A programban résztvevőkkel az Önkormányzat együttműködési megállapodást köt, mely a tárgyév végéig terjedő határozott időtartamra jön létre.

A Családi Portaprogram-Szociális földprogram keretében megtermelt növények, hús és tojás mennyiség, továbbá a kishaszonállatok szaporulata teljes egészében a Családi Portaprogram-Szociális földprogramban résztvevőt illeti meg, melyet köteles saját szükségletei kielégítésére fordítani. A támogatottsági jog, valamint az abból származó bármely más előny másra át nem ruházható.

A támogatásra az éves költségvetési rendeletben meghatározott keret szolgál. A költségvetési keret felhasználását követően benyújtott támogatási kérelem elutasításra kerülhet.

**A Családi Portaprogram-Szociális földprogramban résztvevő köteles:**

a) az udvarában a részére átadott növények termesztéséről és állat tartásáról és a takarmány felhasználásáról jó gazda módjára gondoskodni, a családi portát rendben és tisztán tartani,

b) a munkavégzés során az önkormányzattal, vagy az önkormányzat által kijelölt személlyel együttműködni, képzésen részt venni,

c) a programban szerzett tapasztalatait saját, illetve családja megélhetésének javítása érdekében a jövőben is hasznosítani.

A kedvezményezett személy az átadott vetőmagvak és az előnevelt csirkék esetében legalább azok 80%-át élő növényként, illetve élő állatként az ellenőrzéskor bemutatni köteles. A vetőmagvak esetében annak vetésterületét, illetve az azon kikelt haszonnövényeket be kell mutatni az ellenőrzést végző személynek.

Az Önkormányzat a megállapodás időtartama alatt jogosult folyamatosan ellenőrizni a vállalt kötelezettségek megvalósulásának folyamatát.

Amennyiben a Családi Portaprogram-Szociális földprogramban résztvevő a megállapodásból eredő kötelezettségét nem teljesíti, úgy az Önkormányzat a megállapodást jogosult azonnali hatállyal felmondani. Ebben az esetben a kedvezményezett a programban való részvételből kizárásra kerül, és köteles visszafizetni a természetbeni támogatás pénzbeli ellenértékét Hajdúhadház Város Önkormányzata felé, továbbá nem igényelheti a helyi Családi Portaprogram-Szociális földprogramról szóló 25/2020.(XI.05.) önkormányzati rendelet alapján a programban részt vevők részére biztosított juttatásokat.

A kötelezettségét nem teljesítő személy a következő két év Családi Portaprogram-Szociális földprogramjában nem vehet részt.

**2. Az ügyintézéshez szükséges okiratok, dokumentumok, űrlapok:**

A kérelmezőnek csatolnia kell saját és a vele egy családban élő személyek – kérelem benyújtását megelőző hónapra vonatkozó - jövedelmigazolását (munkáltatói igazolás, nyugellátás esetén nyugdíj szelvény, valamint a kifizető által kiállított nyugdíjközlő lap, utolsó havi folyószámla kivonat, járási hivatal által folyósított ellátásokról hatósági bizonyítvány, alkalmi munkáról nyilatkozat, munkaügyi szervek által folyósított rendszeres pénzellátás esetén az erről szóló határozat).

Amennyiben a támogatást igénylő, vagy a vele egy háztartásban élő nagykorú személy jövedelemmel nem rendelkezik, akkor erről nyilatkozni kell.

A 16 éven felüli gyermek iskolalátogatási igazolását, vagy a hallgatói jogviszony igazolást a kérelemhez csatolni kell.

Amennyiben a kérelmező rendszeres gyermekvédelmi kedvezményben részesül vagy olyan megváltozott munkaképességű, akinek egészségügyi állapota a programban való részvételét lehetővé teszi, akkor a kérelemhez mellékelni kell az ehhez kapcsolódó alátámasztó dokumentumokat.

**3. Az eljáró szerv adatai, elérhetősége:**

Hajdúhadház Város Önkormányzata

4242 Hajdúhadház, Bocskai tér 1. szám

Telefon:  06-52-384-103

Email: [szocial@hajduhadhaz.hu](mailto:szocial@hajduhadhaz.hu)

Hivatali kapu rövid neve: HADHAZONK

KRID azonosító: 755093166

**4.Az eljáró szerv illetékességi területe:** Hajdúhadház város közigazgatási területe

**5. Az ügyintézés helye, ügyfélfogadási idő:**

**Helyszín:** Hajdúhadházi Polgármesteri Hivatal Hatósági és Szociális Iroda

4242 Hajdúhadház, Mester utca 26. szám

|  |  |
| --- | --- |
| Hétfő | 08:00 - 12:00 |
| Kedd | 08:00 - 12:00 |
| Szerda | 13:00 - 17:30 |
| Csütörtök | nincs ügyfélfogadás |
| Péntek | nincs ügyfélfogadás |

**6. Ügyintézés határideje, a jogorvoslati kérelem benyújtására nyitva álló határidő:**

Az ügyintézés határideje 60 nap.

A döntés ellen a közléstől számított 15 napon belül Hajdúhadház Város Önkormányzata Képviselő-testületéhez (4242 Hajdúhadház, Bocskai tér 1.) címzett, de Hajdúhadház Város Önkormányzata Polgármesterénél (4242 Hajdúhadház, Bocskai tér 1.) benyújtott illetékmentes fellebbezéssel lehet élni.

**7. Eljárási illeték, vagy igazgatási szolgáltatási díj:**

A szociális igazgatási eljárás költség-és illetékmentes.

**8. Kapcsolódó jogszabály**

* Hajdúhadház Város Önkormányzata Képviselő-testületének a helyi Családi Portaprogram-Szociális földprogramról szóló 25/2020.(XI.05.) önkormányzati rendelete (***elérhető a Nemzeti Jogszabálytár Önkormányzati rendeletek tárában:*** [***https://or.njt.hu/***](https://or.njt.hu/) ***)***

**9. Kapcsolódó dokumentumok, nyomtatványok:**

Kérelem Családi Portaprogram-Szociális földprogramban való részvételhez